Мы махуэхэм
ЩэкIуэгъуэм и 28, махуэку
Албание Республикэм и лъэпкъ махуэшхуэщ — Ныпым и махуэщ
КъуэкIыпIэ Тимор Демократие Республикэм и щхьэхуитыныгъэм и махуэщ
Мавритание Ислъам Республикэм и щхьэхуитыныгъэм и махуэщ
США-м щагъэлъапIэ фIыщIэ щIыным и махуэр
1942 гъэм Къэбэрдей-Балъкъэр партизан гупыр Жэмтхьэлэ Ипщэ щыIэ нэмыцэ гарнизоным теуащ, хэщIыныгъэшхуи иратащ.
1943 гъэм Сталин, Рузвельт, Черчилль сымэ зыхэт Тегеран конференцым и лэжьыгъэм щIидзащ, щиухар дыгъэгъазэм и 1-рщ. Абы унафэ щытращIыхьауэ щытащ Франджым етIуанэ фронтыр къыщызэIухыным, апхуэдэуи СССР-р Японием и бий зауэм хыхьэныр.
1983 гъэм США-м щаутIыпщащ астронавтих зэрыс «Колумбия» шаттлыр. Апхуэдиз цIыху зэрыс кхъухь хьэршым нэхъапэм зэи лъэтатэкъым.
ЩэкIуэгъуэм и 28 — 29-хэм Венэ (Австрие) щекIуэкIынущ МАГАТЭ-м и унафэщIхэм я советым и зэхуэс.
ЩэкIуэгъуэм и 28 — 29-хэм Санкт-Петербург щызэхэтынущ СНГ-м хыхьэ къэралхэм и парламентхэм я ассамблеем и зэIущIэ.
ЩэкIуэгъуэм и 28 — 30-хэм Къуэбыдэ (Сочэ) я цIэ къыщраIуэнущ икIи щагъэлъэпIэнущ спортым тетхыхь журналистхэм я III Урысейпсо зэпеуэм, «ТекIуэныгъэхэм я къарур» зыфIащам, пашэ щыхъуахэр.
Хормейстер, УФ-м щIыхь зиIэ и артист Бицу Юрэ и ныбжьыр илъэс 74-рэ ирокъу.
КъБР-м и цIыхубэ артисткэ, УФ-м щIыхь зиIэ и артисткэ Шортэн Аллэ къыщалъхуа махуэщ.
Къэрал лэжьакIуэ, политик, КъБР-м щIыхь зиIэ и юрист ДыщэкI Мадинэ къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх тIэкIу къыщешхынущ. Хуабэр махуэм градуси 4 — 5, жэщым градуси 2 — 3 щыхъунущ.
ЩэкIуэгъуэм и 29, мэрем
Палестинэ цIыхубэр дэIыгъыным и дунейпсо махуэщ. Палестинэм къэрал щхьэхуититI — журтхэмрэ хьэрыпхэмрэ ейуэ — къыщызэгъэпэщыным, апхуэдэуи Иерусалим административнэ щIыналъэ щхьэхуэу абыхэм къахэгъэкIыным теухуа резолюцэр 1947 гъэм щэкIуэгъуэм и 27-м къызэращтам ирагъэхьэлIауэ ягъэлъапIэ.
1917 гъэм ЦIагъуэ Нурийрэ Дым Iэдэмрэ «Адыгэ макъ» газетым и япэ номерыр къыдагъэкIащ.
1941 гъэм Петрищевэ къуажэм (Москва область) нэмыцэ фашистхэм партизанкэ Космодемьянская Зое (Таня) щхьэпылъэ щащIащ.
Санкт-Петербург щызэхэтынущ «Дыщыпсэу дунейм ядернэ шынагъуэншагъэр къызэрыщызэбгъэпэщыфынур. Парламентхэм абы щагъэзэщIэфыну къалэныр» дунейпсо конференц.
Шэрджэс сурэтыщI-живописец Хьэгъундокъуэ Мухьэмэд и ныбжьыр илъэс 61-рэ ирокъу.
Генерал-лейтенант, УФ-м щIыхь зиIэ и ухуакIуэ, техникэ щIэныгъэхэм я доктор Хьэмхъуокъуэ Руслан и ныбжьыр илъэс 60 ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Махуэм хуабэр градуси 2 — 4, жэщым щIыIэр 1 градус щыхъунущ.
